
    Ajánlás


    Azoknak a rendkívüli nőknek, akik egész életem és pályafutásom során inspiráltak: a ti erőtök és rendíthetetlen kitartásotok táplálja bennem az elszántságot, hogy megváltoztassam az öregedésről alkotott képünket. Köszönöm a bizalmatokat, a bátorságotokat és a hiteteket egy olyan világban, ahol az életkor nem leküzdendő akadály, hanem igazi dicsőség. Együtt újragondoljuk, mit is jelent tudatosan és méltósággal idősödni. Ez a könyv nektek szól. Megtiszteltetés számomra, hogy a pácienseimnek tudhatlak benneteket.


    Dr. Vonda Wright

    BEVEZETÉS Ne váljunk az idő múlásának áldozataivá


    Úgy éreztem, megrekedtem. Nem értettem, hogy a napokból hogyan lettek évek. Elveszettnek éreztem magamat, és nem tudtam, miként keveredhetnék vissza az ismerős terepre.


    EVA


    Mindketten a harmincas éveinkben jártunk, amikor megismertem Evát. Kezdetben mindennap beszéltünk, de aztán ahogy egyre több időnket foglalta le a család és a karrier, kapcsolatunk intenzitása csökkent. De egy dolog biztos: Eva egy varázslatosan melegszívű és hihetetlenül vicces nő, aki energiájával és nevetésével mindenkit felvidít. Épp ezért nagyon passzol hozzá a keresztneve, amelynek eredeti jelentése: „életteli”.


    Pár évvel ezelőtt, egy hosszabb kihagyás után ismét felvettük a kapcsolatot. Azonnal éreztem, hogy Eva mennyire megfáradt. Az idő valahogy kikezdte vitalitását és elhomályosította fénylő egyéniségét. Elmondta, hogy felszedett jó pár kilót, így búcsút kellett intenie egykori homokóraalakjának, ráadásul a túlsúly miatt egy egyszerű lépcsőzéstől is azonnal kifulladt. Elmondta, hogy a mindennapi élet sietős percei észrevétlenül évekké álltak össze, ő pedig értetlenül nézte, hogyan szaladhatott el így az idő. Nagyon zavarta az is, hogy a változókorba lépve szinte láthatatlanná vált, és mindenki úgy vélte, „túl van a virágkorán”. Egykor életteli, vibráló barátnőm teljesen elveszettnek tűnt, és nem tudta, élete hogyan lehetne több mint egyszerű túlélés.


    Átéreztem, miről beszél. Nem sokkal korábban én is a változókor kihívásaitól szenvedtem, ám aztán visszatértem a gyökerekhez, és belevetettem magamat a váz- és izomrendszeri öregedés, illetve a hosszú élet témakörébe, hogy felépítsem a ma már vitalitással teli aktív életemet. Az emberek általában szkeptikusan méregetnek, ha azt mondom, ez az időszak akár életünk legszebb része is lehet. Először Eva is csak kuncogott lelkesedésemet látva; mivel a média és a társadalmi elvárások azt sulykolják belénk, hogy a legjobb éveinket már magunk mögött hagytuk, nehéz elképzelni, hogy akár jól is érezhetnénk magunkat a bőrünkben. De aztán megosztottam Evával, hogy az öregedéssel kapcsolatos legújabb kutatások eredményeire támaszkodva miként szereztem vissza az irányítást testem és érzelmeim felett, és miként kovácsoltam a sokszor tragédiaként megélt öregedésből valódi szupererőt. Ahelyett, hogy leeresztettem volna, új életre keltem; újraindítottam a biológiai órámat.


    Evát fellelkesítette, hogy talán ismét önmaga lehet, bár éreztem, hogy kételyek kavarognak benne. Emlékeztettem rá, hogy rengeteg nehézséget leküzdött már élete során: szinte teljesen egyedül nevelte fel két gyermekét, lenyűgöző karriert épített, most pedig egyre többet segít a szüleinek. Eva elfogadta érveimet, és bizalmat szavazott nekem. Ezután együtt terveztük meg, miként kaphatja vissza régi önmagát. Ez a terv nagyban hasonlított a jelen kötetben is ismertetett programhoz.


    Orvosként hiszem, hogy a páciensnek joga van tudni, pontosan hol áll jelenleg, és meg kell értenie, miért fontos a kemény munka. Evának is pont erre volt szüksége. Elmagyaráztam neki, hogy bizonyos életmódbeli változtatásokkal miként lehet hatástalanítani a kutatók által az öregedés időzített bombáiként azonosított jelenségeket. És Eva neki is látott megteremteni azokat a védőpajzsokat, amelyek élete hátralevő részében segíteni fogják. Korábban csak olyan rövidtávú megoldásokkal kísérletezett, mint amilyenek a ránctalanító arcápolási termékek használata, a diéták és a legújabb divathóbortok által felkapott edzéstervek – ezeknek azonban nincs tudományos alapjuk. Eva hajlandó volt esélyt adni közös tervünknek, de félt az esetleges kudarctól. Vajon tényleg át tudja majd formálni az egészségét?


    Az út során Evának voltak szuper napjai, ám akadtak pocsék időszakok is, amikor a rengeteg munka ellenére semmi eredményt nem tapasztalt, és abban sem volt biztos, hogy valaha előre tud-e lépni. De kitartott a terv mellett, és szép lassan elkezdtek látszódni az eredmények. Természetesen nem kapta vissza harmincéves önmagát, de képes volt megteremteni egy új, önazonos, középkorú életet. Energiáját és fénylő egyéniségét ma már arra összpontosítja, hogy az elkövetkező negyven évben testileg és érzelmileg is reziliens maradhasson. Eva erőssé vált, és tudatosan idősödik.


    Ne legyen elég annyi, hogy „megvagyok”


    Amikor valaki megkérdezi, hogy vagy, hányszor válaszolod, hogy „köszi, megvagyok”? Persze néha ezzel csak azt akarod jelezni, hogy nincs időd hosszasan válaszolni, vagy nem akarod kiteregetni magánéleti problémáidat. De az is lehet, hogy te is azon nők közé tartozol, akik a „megvagyok” válasszal valóban azt akarják mondani, hogy elvannak – nincsenek igazán jól; nem úgy érzik magukat, ahogyan emlékeikben a fiatalabb énjük él. A „megvagyok” valójában nem más, mint „elvagyok”, ami egy meglepően fárasztó állapot.


    Első lépésként fel kell mérned, hol vagy most (ami lehet, hogy a „megvagyok” szintje), majd neki kell látnod egészséged optimalizálásának – ezen a folyamaton kalauzollak majd végig e kötet során. És most nemcsak arról beszélek, hogy mindenféle betegség nélkül élj (erről is szó lesz), hanem hogy időd és energiád ráfordításával a „megvagyok” egyhangúságából eljuss egy friss fizikai és mentális ragyogás állapotába. Hiszen Te is ezt érdemled.


    Hiszem, hogy testünkben megvan annak lehetősége, hogy optimális egészségi állapotban élhessünk, ám életmódunk vagy körülményeink addig-addig köszörülik e lehetőséget, hogy végül a „megvagyok” szintjére kerülünk, vagy ami még rosszabb, megbetegszünk. Ezt a folyamatot csak még inkább felerősítik az öregedés azon biológiai időzített bombái, amelyekkel az 1. fejezetben foglalkozunk majd. E tudással felfegyverkezve arra fókuszálunk majd, hogy helyreállítsuk egészségedet, fellendítsük teljesítményedet, és elérjük, hogy ismét önmagad lehess.


    Vitalitásod visszaszerzése nem egyenlő az öregedés megállításával – a célja az egészség megőrzése. Ennek ellenére mi, nők, hajlamosak vagyunk összekeverni egészségünk fellendítését annak a bizonyos órának a megállításával. Szerintem ez azért van, mert az életközép elérése fájdalmas érzéseket ébreszt bennünk. Olyan korban nőttünk fel, amelyben a nőket elsősorban reprodukciós képességük miatt tartották becsben, így amikor befejeződik az aktív gyermeknevelés időszaka, feleslegesnek érezzük magunkat, és lemondunk saját magunkról. De ugyanazt a belső energiát, amely lehetővé teszi, hogy új életet hozzunk a világra, új ötletekkel rukkoljunk elő és új lehetőségeket ragadjunk meg, akár a gyerekek világán túl is kamatoztathatjuk (akár van saját gyerekünk, akár nincs). Azok a férfiak, akiknek a könyvei az enyémmel egy polcon foglalnak helyet a boltban, folyton a „hosszú életről” beszélnek, mert tudják, mekkora potenciál és érték rejlik a hosszú, erőteljes életben. Azonban ez nem csak a férfiak kiváltsága.


    Azok a nők, akikkel együtt dolgozom, és akik közül többnek is bemutatom majd a történetét e kötetben, megtestesítik az emberben rejlő valódi potenciált. Már a karrierem kezdetétől megkérdőjeleztem azt a széles körben terjedő mítoszt, miszerint az öregedés elkerülhetetlenül együtt jár a vitalitás hanyatlásával, és hogy az ember idővel egyre gyengébbé és törékenyebbé válik. Én ezt sosem tudtam elfogadni. Talán azért, mert gyerekkorom óta példaképként tekintettem édesapámra, aki ma, 85 évesen is rendszeresen jár futni, ráadásul komoly távokat teljesít, és mindent megtesz az egészségéért. Emellett számtalan sportolóval dolgoztam együtt, akik a hetvenes, nyolcvanas éveikben is indultak versenyeken. Tisztában voltam tehát az emberi testben rejlő valódi potenciállal.


    Azonban ezeket az embereket sokszor egyfajta anomáliának látjuk ahelyett, hogy példaképként tekintenénk rájuk. Beletörődünk, hogy – öregedő nőként – sivár jövő vár ránk. Sajnos ortopéd sebészként mindennap találkozom ezzel a sivár jövővel. Ott állok egy teljesen legyengült, összetört nő betegágya mellett. Előfordul, hogy egy esés következtében törte el a csontját, de olyan is van, hogy az illető csontjai már olyan törékenyek, hogy a csípője csak úgy elrepedt, miközben a konyhában pakolta el az edényeket, ő pedig a földre zuhant.


    Amikor a sürgősségin először találkozom vele, a törött csontjain gondolkozom, és azon morfondírozom, hogyan fogjuk összerakni a testét. De közben persze nőként is gondolok rá. Hogyan történt a baleset? Vajon mióta küzd inkontinenciával? Vajon a szíve ki fogja bírni a műtétet, ami vár rá? Vagy ez az esés a mozgáskorlátozottság felé vezető út első lépése, ami aztán idővel memóriaproblémákhoz vezet?


    Az igazság az, hogy a gyűrött kórházi pizsamában előttem fekvő nő, akit gyötör a fájdalom, és akinek mozgásán talán a műtét sem fog érdemben javítani, nem így képzelte el magát évekkel korábban. Ezt ő maga osztja meg velem.


    Ahogy ott állok a betegágy mellett a nő lányaival (szinte mindig a páciensek lányai állnak ott velem), és a műtétről, a felépülésről és a lábadozási időszak logisztikájáról beszélünk, a nő gondolatai újra és újra visszatérnek a „Hogyan jutottam ide?” kérdéshez. A páciensek rám és az ápolókra nézve sokszor mondják, milyen szerencsések vagyunk, hogy fiatalok lehetünk, hogy egykor ők is olyanok voltak, mint mi, hogy bárcsak ne kellene megöregedni, és hogy „Nem akarom, hogy a szeretteim emlékeiben így maradjak meg”.


    Azért írtam meg ezt a könyvet, hogy eldönthesd, milyen jövőt szeretnél magadnak, és hogy az én példámat követve te is leszámolhass a „normális öregedés”-hez kapcsolódó idejétmúlt narratívával, amelyet egyébként sok orvos is képvisel. Nem kertelek: nőként életünk utolsó húsz – sőt, sok esetben harminc – évét haldoklással töltjük. És ideje lenne kimondanunk, hogy elég ebből.


    Elismerem, hogy mindannyian megtapasztalunk bizonyos életkori változásokat, de a jelenleg „normálisnak” tartott öregedés valójában nem más, mint a „stresszes, alultáplált emberek öregedése, akik nem foglalkoznak az izmok karbantartásával, a hormonháztartással és a mozgás szabadságának fenntartásával”.


    A végelgyengülés felé vezető öregedést azért tartjuk „normálisnak”, mert a modern élet ezt diktálja, azonban ezzel a vitalitásunkat kockáztatjuk. Ezért van az, hogy életünk negyedét lassú leépülés és krónikus betegségek teszik ki, ami tulajdonképpen nem más, mint a „mozgásszegény életmód halálozási szindrómája” (erről a következő fejezetekben részletesen is szó lesz).


    Nőként mindez még jobban érint minket. Az orvosi és a hosszú élettel kapcsolatos kutatások mindig is a férfiakra összpontosítottak, figyelmen kívül hagyva a nők egyedi igényeit és kihívásait, többek között a változókorral együtt járó jelenségeket, amelyek miatt nagyobb eséllyel találjuk magunkat abban a sivár jövőben, amit a fentiekben felvázoltam.


    Figyelembe véve, hogy az emberek 70%-a mozgásszegény életet él (és sokszor a táplálkozásra sem fordít megfelelő figyelmet), egyértelmű, hogy a végelgyengülés felé vezető öregedés nem a biológiai adottságainkkal áll összefüggésben, hanem az életvitelünkkel. Az öregedés biológiai pillérein valójában tudunk változtatni. Hatástalanítani tudjuk az időzített bombákat. Erőnkre támaszkodva tudatosan is öregedhetünk. Fenn tudjuk tartani természetes védőpáncélunkat – csontjainkat, izmainkat, egészséges sejtjeinket és DNS-ünket –, így nem fogunk idő előtt leépülni. És ezt sosem késő elkezdeni.


    A te történeted az én történetem is


    Hadd kezdjem egy beismeréssel. Eva története, a pácienseim története és talán a te történeted is megegyezik az én történetemmel. És ez nem más, mint az akaratlan elhanyagolás története. Hozzád hasonlóan engem is lekötött, hogy másokról gondoskodjak, a karrieremet egyengessem, így a saját egészségem háttérbe szorult. Talán akárcsak te, én is kizárólag a jelenre összpontosítottam, így a jövő elhalványult. A harmincas éveim egy szempillantás alatt elrepültek: hét éven át sebészrezidensként dolgoztam, aztán leszakvizsgáztam, és elkezdtem karriert építeni az ortopéd orvoslás és a sebészet területén. Büszkeséggel töltött el, hogy negyvenórás műszakokat nyomtam le, és feladatról feladatra rohanva mindig egy-két falattal is beértem.


    A negyvenes éveim első fele varázslatos volt. Beindult a karrierem, szuper formában voltam, 19 volt a testzsírszázalékom, és triatlonoztam. A Central Parkban beállítottam az egyéni rekordomat: kevesebb mint 50 perc alatt futottam le a 10 kilométeres távot. Tizenegy éves orvosi és ortopéd sebészeti képzésemet követően New Yorkból Pittsburghbe költöztem, ahol megkaptam álmaim állását az ország egyik legszuperebb ortopéd sebészeti klinikáján, emellett egy többszörös bajnok focicsapat sportorvosa lettem. Hozzámentem életem szerelméhez – egy csodálatos férfihez, apához és kétszeres Stanley Cup-győztes hokistához –, akivel egy szuper mozaikcsaládot hoztunk össze. Csodával határos módon, orvosilag némileg későn született meg közös lányunk, Isabella.


    A csúcson voltam… egészen a 47. születésnapomig, amikor hirtelen úgy éreztem – minden túlzás nélkül –, hogy meg fogok halni. Az egész testem fájt. A menstruációm sokkal erősebb lett. Nem tudtam aludni, és amikor nagy nehezen végre sikerült álomba szenderülnöm, izzadtan és zakatoló szívvel ébredtem. Éles eszem, amelynek hála mindig is hatalmas adatmennyiséget meg tudtam jegyezni, most olyan volt, mintha köd telepedett volna rá. Úgy éreztem, elmegy az eszem. Bejelentkeztem egy kardiológus kollégához egy terheléses vizsgálatra. A kolléga biztosított róla, hogy minden rendben, és nem fogok meghalni, de én tudtam, hogy valami megváltozott, és ezen képtelen voltam túltenni magam.


    A leglátványosabb változást talán a testzsírszázalékomban tapasztaltam, amely 34%-ra ugrott. Eltűnt a derekam, hátul pedig kis zsírpárnák kandikáltak ki a melltartóm alatt és felett. És ami még rosszabb: egyre inkább legyengültem, és olyan fájdalmaim voltak, hogy reggelente alig bírtam kikelni az ágyból. A sebészet macsó szakterület, és én mindig is büszke voltam arra, hogy nőként teljesen egyedül is képes voltam mozgatni a betegeket műtét közben, ami sokszor nem volt egyszerű. Kristálytisztán emlékszem a napra, amikor megpróbáltam megmozdítani egy 130 kilós beteget a műtőasztalon, és nem ment – túl gyenge voltam. Ez az eset felnyitotta a szememet, és ekkor kezdtem el válaszokat keresni.


    Rájöttem, hogy a perimenopauza időszakába léptem, amiről korábban senki, az orvosok sem beszéltek. Miután az ösztrogén angolosan távozott testemből, az anyagcserém megváltozott, így egy idegen nézett vissza rám a tükörből.


    Sosem hittem volna, hogy egy nap én is megöregszem!


    Tudom, hogy butaságnak hangzik. De mégis, azt hittem, hogy mivel mindig is erős voltam, és odafigyeltem az egészségemre, valahogy elkerül majd az „öregedés” (ezzel nem vagyok egyedül…), ráadásul úgy, hogy kutatóként évtizedek óta a váz- és izomrendszeri öregedéssel foglalkozom. Rengeteg cikket írtam arról, hogy mennyire fontos az egészséges, aktív, vidám élet, és el sem tudtam képzelni, hogy egy nap az én testem is leépül. És mégis… a tükörből most egy ismeretlen nézett velem farkasszemet, és valahogy teljesen idegennek éreztem magamat a bőrömben.


    Még jobban beleástam magamat a tudományos kutatásokba – a sajátjaimba is –, és egyértelművé vált számomra, hogy a korom és a menopauza miként kezdte ki az egészségemet, energiámat és magabiztosságomat a molekuláris szinttől indulva. Fiatalságom biológiai védőpajzsát korábban teljesen magától értetődőnek tartottam, és a húszas-harmincas éveimben mindent megtettem, hogy lestrapáljam, ám ez a pajzs most repedezni kezdett. Emiatt kezdtem egyre jobban érezni a „normális” öregedés pusztító hatását – azokat a biológiai folyamatokat, amelyek miatt az ember leépül, egyre inkább ki van téve a krónikus betegségeknek, illetve a mozgáskorlátozottságnak. Ezek a folyamatok különösen erősen jelentkeznek, ha sok stressz nehezedik ránk, ülő életmódot folytatunk, és nem táplálkozunk megfelelően. Annyira elmerültem a munkámban, és annyira bíztam fiatalságom védőpajzsában, hogy nem vettem észre, mekkora károkat okoztam, amíg rá nem kényszerültem, hogy szembenézzek a tényekkel.


    A hormonháztartásomat hormonpótló terápia segítségével igyekeztem helyre tenni, ami sokat segített, de nem oldott meg mindent varázsütésre. Ekkor döbbentem rá, hogy valójában nem csak hormonális problémákkal nézek szembe. Ezt minden középkorú nőnek érdemes tudatosítani magában. Manapság már a médiában is teret kap a menopauza kérdése, és nagyon fontos, hogy eljutottunk ide. Most viszont azt is meg kell értenünk, hogy nem csak ennyiről van szó, és bár a hormonpótló terápia nagy segítség, ennél azért többre van szükség, ha meg akarjuk óvni jövőbeli önmagunkat.


    Térkép a jövődhöz


    Két választásunk van: hagyhatjuk, hogy csak úgy teljenek az évek, anélkül, hogy odafigyelnénk a hormonális változásokra és a sejtöregedés időzített bombájára, vagy tudatosan nekilátunk felépíteni testünk friss infrastruktúráját. Azzal, hogy kézbe vetted ezt a könyvet, a második opciót választottad. Nagyon örülök!


    Először is, meg kell értened a „normál” öregedés biológiai időzített bombáit, hiszen csak így tudod karbantartani, sőt, megerősíteni az ezek ellen védelmet nyújtó pajzsodat. Erről fog szólni az első két fejezet.


    Emellett az is fontos, hogy szembenézz a képességeidet és lehetőségeidet illető szemléletmódoddal, és hogy tisztázd, megvan-e benned az elhatározás, hogy magad mögött hagyd jelenlegi életformádat. A 3. fejezetben megosztom, miként állhatsz neki ennek az érzelmi felmérésnek, illetve ha szükséges, az átértékelésnek.


    A 4. fejezetben egy más jellegű értékelésre foglak kérni: a fizikai állapotod felmérésére. Otthon is elvégezhető, egyszerű gyakorlatokkal fogod feltérképezni, mennyire működik hatékonyan a tested. Kifejlesztettem egy kutatásokon alapuló energiaskálát, amely az egészség és a hosszú élet elsődleges előjeleit mérhetővé teszi. Miután nekilátsz kialakítani új életmódodat, ismét elvégezheted a tesztet, hogy láthatóvá váljon a különbség. Szó lesz azokról a biomarkerekről és vérképadatokról, amelyek segítségével tisztábban látsz jelenlegi egészségi állapotoddal kapcsolatban. Ha tudatában vagy annak, pillanatnyilag milyen szinten van a tested és az elméd – vagyis tisztában vagy a kiindulási ponttal –, akkor végre el tudsz indulni az ideális jövő felé vezető úton.


    A második részben felvázolom a különböző edzésterveket. Ezek elengedhetetlenek ahhoz, hogy átalakítsd a jövődet. Én is e tervek szerint élek, és az elmúlt húsz évben több ezer nőnek adtam át őket. A jövőd átalakításának útja négy részből áll: hajlékonyság és mozgékonyság, aerob állóképesség, teherbíró képesség, illetve egyensúly és sebesség. Olyan gyakorlatokkal ismerkedsz majd meg, amelyeket fokozatosan beilleszthetsz a napi és heti rutinodba. Hogy e fontos munka részleteit átlásd, az I. sz. függelékben minden hasznos gyakorlatot és ismeretet összegyűjtöttem ezzel kapcsolatban.


    Miközben a fenti négy kiemelt területre fókuszálunk, valójában az izmaink és a csontjaink minél hosszabb életét igyekszünk bebiztosítani. Az izomrendszer az egészségünk fenntartásának motorja. Izmainkra sokszor mechanikus igáslóként gondolunk, azonban a kutatásoknak hála ma már tudjuk, hogy ennél sokkal összetettebb a kép. Vázizmaink egy olyan gyárként funkcionálnak, ahol a hosszú élet készül: hormonok, fehérjék és különféle molekulák termelődnek itt, amelyek védelmet nyújtanak agyunk, szívünk és más szerveink számára. Gondoskodnak a csonterő fenntartásáról. Biztosítják az optimális vércukorszintet és az egészséges anyagcserét. Ha ez a „gyár” bajba kerül, egészségünk hanyatlani fog. A vázizmok alkotják az öregedés időzített bombája elleni védőpajzsunkat. A mozgékonyság – vagyis hogy mennyire energikusan és milyen hosszan tudjuk mozgásban tartani testrészeinket – egyenlő a vitalitással.


    Míg izmaink alkotják legfontosabb védőpajzsunkat, emellett ők az anyagcserénk irányítói is, a csontrendszer tartja meg ezt a pajzsot, illetve felügyeli a testen belüli biokémiai kommunikációt. Bár sokszor meszes pálcákként gondolunk csontjainkra, az emberi csontváz valójában egy endokrin szerv. Csontjaink fehérjét termelnek, és ez a fehérje neurotranszmitterek előállítására ösztönzi az agyat, ezáltal hatással van az agyműködésre. A csontrendszer a hasnyálmiriggyel, az izmokkal és a zsírszövetekkel együttműködve kontrollálja a glükóz lebontását, továbbá egy olyan hormont termel, amely hozzájárul a teltségérzet kialakulásához: étkezés után ez a hormon tudatja az agyunkkal, hogy tele vagyunk. Emellett a csontok számtalan ásványi anyagot (például kalcium-elektrolitot) raktároznak, a vérsejtek inkubátoraként funkcionálnak, és fontos szerepet játszanak a bélflóra egészségének fenntartásában. Persze a test stabilitásáról is ők gondoskodnak. Erős, egészséges csontozat nélkül izmaink csupán össze-összehúzódó szövetkupacok lennének. A csontok és az izmok közösen dolgoznak a test mozgatásán, továbbá a testben zajló kommunikáció és az anyagcsere irányításán – ezáltal egyedi ökoszisztémát alkotnak.


    Bár bizonyos mozgásformák létfontosságúak a csontjaink és izmaink alkotta motor megerősítéséhez, jó, ha tudjuk, hogy ennek a motornak a táplálék szolgáltatja az üzemanyagot. Vagyis az általunk fogyasztott ételek nyújtanak tápanyagot testünk minden egyes sejtjének. Épp ezért fontos a 10. fejezet figyelmes olvasása. Kiderül, hogyan lehet a makrotápanyagok (fehérje, szénhidrát, zsír) ideális arányával megfelelő, gyulladáscsökkentő étrendet összeállítani magunknak. A II. sz. függelékben konkrét recepteket is találsz, amelyek remekül kiegészítik új, vitalizált életmódodat.


    A hosszú, egészséges élethez vezető úton szükséged lesz még valamire, pontosabban valakire: egy orvosra, akiben maximálisan megbízol, és aki segít neked a hormonális egyensúlyod fenntartásában. A menopauza során az ösztrogéntermelés csökkenni kezd, és ennek természetes védőpajzsod látja kárát. A vonatkozó szakirodalom tanulmányozása és saját megfigyeléseim alapján úgy vélem, hogy a hormonpótló terápia nagy segítséget nyújthat e biológiai védőpajzs megerősítésében. Nyilván nem old meg minden problémát egy csapásra, de érdemes fontolóra venni mint opciót. Azt azért hozzá kell tennem, hogy a hormonpótló terápia nem való mindenkinek, úgyhogy számos nem hormonális támogató módszerrel is készültem neked.


    Már említettem, hogy én magam is végigjártam ezt az utat. Nekem bevált az alábbi, három fő komponensre támaszkodó módszerem: igyekszem elérni a hormonális egyensúlyom fenntartását; egyszerű, célzott erősítő és kardiógyakorlatokat végzek; és olyan étrendet követek, amely táplálja az izmokat, és csökkenti a gyulladásos folyamatok negatív hatását. Mindezeknek hála testzsírszázalékom 12%-kal csökkent, 3,5 kilogramm izmot pakoltam a testemre, és összességében nyolc kilót fogytam. És ami még fontosabb: erősnek éreztem magamat, tisztább lett az elmém, és büszke vagyok az átalakulásomra. Frissnek érzem magamat.


    Megéri az erőfeszítést


    Az első és a második rész megteremti az új életedhez szükséges alapot, és elindít az optimális egészség irányába. Ahogy naponta időt és energiát fektetsz az egészségedbe, és érezni kezded, milyen komoly változásokra vagy képes, magabiztosabbá válsz majd, és még többet akarsz tenni saját magadért. A harmadik részben ezért szintet lépünk.


    Ortopéd sebészként és sportorvosként az a feladatom, hogy a sportolóknak és az aktív életet élőknek segítsek abban, hogy életük minden területén – otthon és a munkájukban is – kiemelkedő teljesítményt nyújthassanak. Amikor az ember úgy érzi, optimális szintre hozta az egészségét, és csak úgy buzog benne az életerő, szeretné továbbfejleszteni mentális és fizikai teljesítményét. Erről szól a harmadik rész – hogy miként érezhetjük magunkat még inkább vitalizáltnak.


    Mindebben központi szerepet játszik az izomerő, ám emellett a hosszú, egészséges élet mellékszereplőiről sem feledkezhetünk meg. A harmadik részben áttekintjük, hogyan összpontosíthatunk a VO2max-értékre, amely a test maximális oxigénfelvételét mutatja meg. Ez az érték az optimális teljesítmény és a hosszú élet egyik legfontosabb mutatója. Emellett arról is lesz szó, miért érdemes beiktatni a rutinunkba nagy sebességű edzéseket (ne aggódj, ez a fajta edzés bármely életkorban végezhető).


    Segítek mélyebbre ásni tested működését illetően is. Vajon elegendő mikrotápanyagot juttatsz a szervezetedbe? És a tested fel is használja ezeket? Mennyire egészségesek a sejtjeid? Vajon a tested képes megszabadulni a sejtszeméttől, és ezáltal meg tudja gyógyítani magát? Vagy egyre több „zombisejt” kóvályog a szervezetedben? Vajon fel kellene lépned a sejtöregedés ellen (amely az öregedés egyik időzített bombája)? A harmadik részből megtanulod, miként kezeld ezeket a problémákat.


    Minden fizikai változáshoz szükség van az agyunk támogatására. Épp ezért a 12. fejezetben a mentális rezilienciáról lesz szó. Emellett a mentális állóképesség összetevőiről – a kihívások kezelésének képességéről, az elkötelezettségről és a kontroll kézben tartásáról – is szót ejtünk, amelyeket ugyanúgy tudunk erősíteni, mint az izmainkat és a csontjainkat.


    Végül, de nem utolsósorban feltárjuk a minél hosszabb aktív élet jelenét és jövőjét, amire a „precíziós” hosszú élet garanciájaként is gondolhatunk. Az új technológiák napról napra fejlettebbé válnak. Ma már nemcsak az öregedés sebességét és a biológiai óránk állapotát tudjuk mérni, hanem azt is feltárhatjuk, hogy testünk egyes mikrobiomjai, például a bélflóra hogyan működik, és mennyire képes együttműködni a többi mikrobiommal annak érdekében, hogy emésztésünk, hormonháztartásunk és mentális egészségünk is topon legyen. A legújabb technológiák mellett egy olyan egyszerű stratégiát is bemutatok, amely hozzájárul védőpajzsod erősítéséhez, hogy életed további része a lehető legszuperebbül teljen. Az én személyes célom a 97. szülinapom méltó megünneplése.


    Bár tudom, hogy ezzel sokan nem értenek egyet, én sosem fogadtam el, hogy arra lennénk kárhoztatva, hogy életünk végét végelgyengülésben töltsük, még akkor sem, ha nem figyelünk oda magunkra, és testünk különféle fájdalmak és betegségek útján próbálja magára irányítani a figyelmünket. Hiszem, hogy kiaknázhatjuk az öregedéssel kapcsolatos kutatásokat, jobban megérthetjük az életközepi hormonális ingadozásainkat, és egy olyan személyre szabott életformát alakíthatunk ki, amely a sejtek szintjétől indulva építi újjá testünk infrastruktúráját. Hiszem, hogy olyan életet élhetünk, amilyet elképzeltünk magunknak. Energikus szeretnék lenni egész további életemben. És azt szeretném, hogy te is megtapasztalhasd ugyanezt.


    Lapozz, és vágjunk is bele.

    FELKÉSZÜLÉS AZ AKTÍV JÖVŐRE


    Hiszek abban, hogy mindannyian érző és gondolkodó lények vagyunk, akik el tudják dönteni, milyen életet szeretnének. E döntés meghozatalához és végrehajtásához pedig minél több tudásra van szükségünk. Ebben a részben az öregedés időzített bombáinak megértéséhez szükséges alapokkal foglalkozunk:


    •Mik ezek az időzített bombák, és miként gyorsítják az öregedést?


    •Hogyan hozd létre életmódod segítségével azt a pajzsot, amely védelmet nyújt ellenük?


    •Milyen pozitív reakciókat produkál a tested a stratégiai stresszterhelésre?


    •Miként erősítik védőpajzsodat az energiaterv különböző elemei?


    Ebben a részben azt is átrágjuk, hogyan készítheted fel elmédet a változásokra és az optimális egészségi állapotra azáltal, hogy feltérképezed, mi az, ami igazán fontos neked az életben, felvázolod a jövővel kapcsolatos víziódat, és megtervezed a friss mentalitás eléréséhez szükséges lépéseket.


    Ha nem tudod, honnan indulsz, nem fogod tudni, merre tartasz. Az első rész utolsó fejezete egy kutatásokon alapuló, statisztikailag súlyozott eszközt ad a kezedbe ahhoz, hogy a hosszú élet legfontosabb mutatóit számba véve felmérd, hol vagy most, emellett gondoskodik róla, hogy tisztán láss azzal kapcsolatban, hogy az öregedés mely időzített bombái érintenek téged leginkább.


    A tudás az a hatalom, amelyre egészséged optimalizálásához szükséged lesz. Kezdjük is el felvértezni magunkat!

    Az öregedés időzített bombái


    Az életben semmitől sem kell félni, csak meg kell érteni. Itt az ideje, hogy több mindent megértsünk, hogy kevésbé féljünk.


    MARIE CURIE


    „Szokj hozzá. Öregszel.”


    „Ez a korral jár.”


    Rendszeresen azt hallom, hogy az orvosok – sőt, a barátok és ismerősök is – így reagálnak, ha valaki megosztja velük, miket tapasztal a kor előrehaladtával. Olyan, mintha mindenki csak feltartaná a kezét és igyekezne lerázni magáról a felelősséget. Ugyanezt hallottam Evától is, amikor elkezdtük a közös munkát. „Gondolom, csak arról van szó, hogy öregszem” – mondta. Úgy tűnt, belenyugodott, hogy régi, vibráló élete odavan. Az évek alatt valahogy magáévá tette a gondolatot, hogy az öregedés egyet jelent a szenvedéssel.


    Talán te is így vagy ezzel. Ha most megkérdezném, mit jelent számodra az öregedés, és hogyan éled meg, a válaszod egyrészt azon múlik, hány éves vagy, másrészt pedig azon, hogy milyen példákat látsz magad előtt. Emlékszem, hogy az egyetem elején én már annyira szerettem volna komoly felnőtté válni, hogy rendszeresen azt vágtam az évfolyamtársaim fejéhez: „Nőjetek már fel végre!” Visszatekintve nem értem, hova siettem. Az idő múlásával kapcsolatos érzéseinket az is befolyásolja, hogy mit látunk a saját családunkban, illetve hogy milyen üzenetek jutnak el hozzánk a médiából. Nagyon más képünk lesz az öregedésről, ha idősödő szüleink nyugdíjas korukban is pezsgő életet élnek, utazgatnak, és élvezik sok-sok évtizedes munkájuk gyümölcseit, illetve ha azt látjuk, hogy nagymamánk vagy nagynénikénk egyre görnyedtebben jár, elesik, combnyaktörést szenved, ami miatt teljesen átalakul a családi dinamika, és a rokonoknak esetleg nehéz döntéseket kell meghozniuk.


    A válaszodat a nemed is befolyásolja. Ha megnézed a hosszú élettel kapcsolatos reklámokat, nyilvánvaló a különbség. A férfiak esetében a hirdetések az idő múlását új kalandokkal kapcsolják össze: az illetőnek az évek során őszülni kezd a halántéka, önbizalma pedig az egekben, részben a Viagrának (vagy a 29 hasonló pirula valamelyikének) köszönhetően. A nőknél ezzel szemben az idő múlását rossz esetben a láthatatlansággal és a gyámoltalansággal kapcsolják össze, jó esetben pedig az antiaging kozmetikai kezelések szükségességével, hogy visszaszerezhessék fiatalos megjelenésüket.


    Tehát a tapasztalataink és a kulturális közegünk alapján összeáll a fejünkben egy elképzelés az öregedéssel kapcsolatban. De mi is pontosan az öregedés, és miért tűnik úgy, hogy az emberek nem egyformán öregszenek? Mi az öregedés biológiai folyamata, illetve mi gyorsítja, és mi lassítja ezt az élethosszig tartó jelenséget?


    Az öregedés jellemzői


    A minket életben tartó folyamatok – az anyagcserénk, az immunrendszerünk és a különféle sejtgyógyító mechanizmusok – úgy lettek kitalálva, hogy gondoskodjanak a védelmünkről és a fennmaradásunkról. Egészségünk alappilléreiként folyamatosan az energiánk szinten tartásán, a károsodások helyreállításán és a betegségek leküzdésén dolgoznak. Az idő múlásával ezek a rendszerek túlterheltté válhatnak vagy veszíthetnek hatékonyságukból, emiatt őrangyal helyett molekuláris időzített bomba lesz belőlük, ami könnyedén tönkretehet minket, ha egyszer felrobban.


    Ennek számos oka van. Az évtizedek során testünk elhasználódik. Sejtjeink osztódnak, egykor egészséges anyagcsere-folyamataink során káros fehérjék jönnek létre, a salakanyagok pedig felhalmozódnak a sejtjeinkben. Egy fiatal test még könnyen kezeli ezt a fajta károsodást, és azonnal elkezd dolgozni rajta, ám idővel a károk gyorsabban halmozódnak, mint ahogy a test ki tudja javítani őket. Az anyagcserénk átalakul. Testünk energiaszükségletét az anyagcserénk biztosítja, ám az energiatermelés melléktermékei – például az oxidatív stressz és a gyulladás – komoly problémákhoz vezethetnek. Kezdetben ezek a folyamatok még egyensúlyban vannak, azonban ahogy a gyulladás melléktermékei elkezdenek felhalmozódni, károsítják a test egészséges működését. A sejtek bizonyos számú osztódás után a programozott sejthalál következtében elpusztulnak, vagy belépnek a sejtöregedés állapotába, amelynek során osztódásuk leáll, így elkezdnek káros, gyulladásos jelzéseket kibocsátani. Röviden, a sejtjeink kimerülnek, így az egykor hasznos sejtszintű folyamatok sejtpusztuláshoz és krónikus gyulladáshoz vezetnek. A biztonságunk érdekében kitalált rendszerek, például az immunrendszer, túlműködhet vagy összezavarodhat, ami olyan krónikus betegségekhez vezethet, mint az autoimmun betegségek vagy az anyagcserezavarok. Vagyis az egykor adaptív homeosztázis képtelen lesz az alkalmazkodásra. Ez azt jelenti, hogy a korábban védőpajzsként működő rendszerek az egészségünket veszélyeztető időzített bombákká válnak.


    Bár az időt nem tudjuk megállítani, nem kell az öregedés áldozatává válnunk. Ehhez mielőbb fel kell ismernünk ezeket az időzített bombákat, és meg kell tennünk a szükséges lépéseket hatástalanításuk érdekében. Ha védőpajzsot építünk magunk köré, jobban kézben tudjuk tartani az irányítást, így a jövőben is megőrizhetjük az egészségünket és a rezilienciánkat.


    Bár bizonyos orvosok egyfajta kezelendő betegségként gondolnak az öregedésre, mások, többek között én is, hisznek benne, hogy az öregedés a szupererőnk is lehet. Az öregedés teszi lehetővé, hogy tapasztalatainknak hála megélhessük az élet teljességét. Nem az öregedés okozza a gondot, hanem az öregedéssel gyakran együtt járó egészségügyi hanyatlás. Tennünk kell azért, hogy egy olyan életmódot alakítsunk ki, amelynek köszönhetően életünk végéig egészségesek maradhatunk.


    Ahhoz, hogy egészséges, hosszú életünk számára profi védőpajzsot építhessünk, először meg kell értenünk az öregedés időzített bombáinak mibenlétét. Életmódunkkal befolyásolhatjuk az öregedés folyamatát, és őszintén felháborít, hogy az emberekhez milyen kevés információ jut el az egészséges öregedés biológiájával kapcsolatban. Sokkal könnyebb magunkévá tenni az egészséges öregedéshez szükséges szokásokat és viselkedésmódokat (melyekkel e kötetben részletesen is foglalkozunk majd), ha tisztán látjuk, milyen hatással vannak a biológiai folyamatokra.


    Épp ezért az alábbiakban részletesen körüljárjuk a legfontosabb buktatókat. A sejtkárosodáshoz és krónikus betegségekhez vezető biológiai folyamatokat egyre tisztábban látjuk, és persze azzal kapcsolatban is egyre világosabbak az ismereteink, hogy mi az, aminek köszönhetően még teljesebb életet élhetünk.


    Hadd tisztázzak valamit: az alábbiakban az öregedés tizenkét (illetve egyre növekvő számú) beazonosított jellemzőjét hat fő molekuláris időzített bomba formájában mutatom be, majd elmagyarázom, miként védekezhetünk ellenük, hogy ne csak élettartamunkat hosszabbítsuk meg, hanem egészségtartamunkat is.


    




  
    A SZERZŐRŐL


    Dr. Vonda Wright kétszeres szakvizsgával rendelkező ortopéd sebész, valamint az aktív öregedés és a mobilitás nemzetközileg elismert szaktekintélye. A Research Initiative for Masters Athletes (Mestersportolók teljesítményi és kutatási programja, PRIMA) alapító igazgatója; világszerte tart előadásokat, és olyan programokat fejleszt, amelyek a teljesítmény optimalizálását és a sérülések minimalizálását célozzák – a sportpályától a vállalati tárgyalóteremig. Szerepelt a Dr. Oz és a The Doctors műsorokban, emellett rendszeresen idézik vagy írnak róla olyan lapokban, mint a The Wall Street Journal, a The New York Times, a USA Today és a U.S. News & World Report, valamint olyan magazinokban, mint a Maxim, a Prevention, a Fitness, a More, a Runner’s World, a Best Life és az Arthritis Today. Öt könyv – többek között a Fitness After 40 (Fitnesz 40 felett) és a Guide to THRIVE (Útmutató a kiteljesedéshez) – szerzője. Orlandóban, Floridában él férjével, az egykori NHL-sztárral.


    További információkért látogass el Vonda weboldalára, vagy kövesd az Instagramon: @drvondawright.


    A könyvben szereplő gyakorlatok videós útmutatóiért keresd fel a TheUnbreakableBook.com oldalt.

